SAUK-joernaliste hoor eers môre oor hofbesluitAnton van der Bijl, hoof van Solidariteit se Sentrum vir Billike Arbeidspraktyke, Foeta Krige, Suna Venter, Dirk Hermann, bestuurshoof van Solidariteit, en Jacques Steenkamp. Foto: Reint Dykema Die uitspraak in Solidariteit se hofsaak teen die SAUK oor die afdanking van vier veteraanjoernaliste sal Dinsdag in die arbeidshof in Kaapstad gelewer word. Regter Rob Lagrange het Vrydag in die arbeidshof in Braamfontein aangedui dat hy Maandagoggend om 10:00 sy uitspraak sou lewer. Hy het egter gesê indien die uitspraak nie teen 09:00 gereed is nie, die onderskeie regspanne ingelig sou word en die uitspraak Dinsdag gelewer sal word wanneer hy in Kaapstad is. Solidariteit het verlede week die arbeidshof genader om Foeta Krige, Suna Venter, Krivani Pillay en Jacques Steenkamp se afdankings ter syde te laat stel. Hoewel die ander vier joernaliste, Busisiwe Ntuli, Lukhanyo Calata, Vuyo Mvoko en Thandeka Gqubule, deur hul eie vakbonde en regspanne verteenwoordig word, sal Maandag se uitspraak vermoedelik ook hul afdankings beïnvloed. Dirk Hermann, Solidariteit se bedryfshoof, het Sondag gesê die vakbond is oortuig daarvan dat hulle daarin geslaag het om te bewys dat die vier joernaliste wat hulle verteenwoordig se afdanking onregmatig en strydig met wetgewing was. “Ons is daarvan oortuig dat ons lede binnekort terug by die werk gaan wees om in diens van die publiek op te tree deur inligting te verskaf,” het Hermann gesê. Lees alle vorige berigte oor die SAUK8 op Maroela Media.